Superrugby: Is die Springbokspan op peil in die Superreeks gekies?Soms maak dinge nie sin nie. Hoe verduidelik jy dit wanneer ŉ span wat ver voor die ander Suid-Afrikaanse spanne op die Superrugbyreeks se puntelys is (Lions 40 punte, Sharks 28, Stormers 25 en Bulls 24) en wat verreweg die meeste drieë (68) gedruk het, die meeste veld gewen het (6 083 meter), die meeste verdedigers (391) geklop het, die tweede meeste lynstane (90.4%) gewen het, 90% van sy skrums gewen het en die derde meeste besit (90%) in die los gewen het, die minste spelers van al die Suid-Afrikaanse Superspanne in die Springbokspan het. Is daar werklik net vyf Lions in ŉ groep van 43 Springbokke wat goed genoeg is? En dan word sy afrigter, Swys de Bruin, by die Springbokke betrek vir die toets in Washington teen Wallis? Is daar werklik agt voorspelers van die Stormers wat Springbokkleure verdien? Is daar werklik agt agterspelers van die Sharks wat uitgestaan het om mates vir hul Springbokbaadjies te laat neem? Ja, dalk bewys die Springbokrigter, Rassie Erasmus, dat statistieke misleidend is en dat dit nie die volle verhaal vertel nie. Maar daar is vrae om te vra ná die afgelope naweek se geploeter van die Sharks toe hulle Vrydagaand met 29-13 deur die Jaguares in Buenos Aires geklop is; oor die Bulls wat Saterdag op Loftus Versfeld met 38-28 teen die Brumbies (wat boonop vir 20 minute ná ŉ rooi kaart met 14 spelers moes klaarkom); en oor die groot gebrek aan dissipline van die Stormers wat hulle met 23-26 teen die Lions op Nuweland laat verloor het. Ja, dalk het Erasmus die nuwe Bokke te vroeg in kennis gespel van hul insluiting in die Springbokgroep van 43, want in baie gevalle was van die spelers huiwerig. Dalk was hulle bang om beserings op te doen. Ja, dalk pas die spelers wat Erasmus gekies het, by sy spelpatroon in wat hy sal volg. Nietemin, terwyl al die aandag vir die volgende maand op die Springbokke gevestig is, lê daar wakkerlê-nagte vir die Superafrigters oor. Soos sake nou staan, kan die Lions dalk die enigste Suid-Afrikaanse span wees wat tot die uitspeelrondes vorder. Het dit al voorheen gebeur?